***Η τέλεια ληστεία*** (πρωτότυπος ισπανικός τίτλος: *La casa de papel*, *μετάφραση: Το χάρτινο σπίτι*) είναι ισπανική αστυνομική δραματική τηλεοπτική σειρά, παραγωγής 2017-2021 του ισπανικού τηλεοπτικού σταθμού Antena 3 και αργότερα του Netflix.

Η σειρά αρχικά προβλήθηκε από τις 2 Μαΐου μέχρι τις 23 Νοεμβρίου του 2017 στο ισπανικό κανάλι Antena 3 με συνολικά 15 επεισόδια. Το Netflix αγόρασε τη σειρά αργότερα και ξεκίνησε την προβολή της τον Δεκέμβριο του 2017, έτσι το κοινό της αυξήθηκε κατακόρυφα και έγινε η πιο δημοφιλής μη αγγλόφωνη σειρά στην ιστορία του Netflix ενώ εμφανίζεται 199η ανάμεσα στις πιο δημοφιλείς σειρές στις προτιμήσεις του κοινού στο IMDb. Το Netflix, μετά τη μεγάλη επιτυχία της σειράς, αποφάσισε να δημιουργήσει και δεύτερο κύκλο χωρισμένο σε δύο μέρη. Έτσι, στις 19 Ιουλίου του 2019 έκανε πρεμιέρα στη διαδικτυακή υπηρεσία Netflix ο δεύτερος κύκλος με το τρίτο μέρος της σειράς. Στις 3 Απριλίου 2020 έκανε πρεμιέρα το 4ο μέρος. Αργότερα, ανακοινώθηκε η ανανέωση της σειράς για 5ο μέρος (3ος κύκλος), χωρισμένο σε 2 τόμους. Ο πρώτος τόμος κυκλοφόρησε στις 3 Σεπτεμβρίου 2021,ενώ ο δεύτερος τόμος κυκλοφόρησε στις 3 Δεκεμβρίου ολοκληρώνοντας τη σειρά.

Εκτός από το τραγούδι των τίτλων *My life is going on*, που τραγουδάει η Cecilia Krull, συχνά ακούγεται κατά τη διάρκεια πολλών σκηνών το τραγούδι-ύμνος της ιταλικής Αντίστασης στον Β' Παγκόσμιο Πόλεμο, *Bella ciao.*

Υπόθεση
-------

Η σειρά επικεντρώνεται σε δύο μεγάλες ληστείες μίας ομάδας ληστών, ενώ παράλληλα δημιουργούνται διάφορα προβλήματα, έρωτες, θάνατοι και πολλά άλλα.

Στη Μαδρίτη, ένας μυστηριώδης άνδρας γνωστός ως "Ο Καθηγητής" στρατολογεί μια ομάδα οκτώ ατόμων, που επιλέγουν πόλεις για κωδικούς ονομάτων, για να πραγματοποιήσουν ένα φιλόδοξο σχέδιο που περιλαμβάνει την είσοδο στο Βασιλικό Νομισματοκοπείο της Ισπανίας και τη διαφυγή με 984 εκατομμύρια ευρώ. Αφού εγκλειστούν 67 όμηροι μέσα στο Νομισματοκοπείο, η ομάδα σχεδιάζει να παραμείνει για 11 ημέρες για να εκτυπώσει τα χρήματα, ενώ έρχεται αντιμέτωπη με τις αστυνομικές δυνάμεις, ανάμεσα στις οποίες βρίσκεται και η επιθεωρήτρια Ρακέλ Μουρίγιο. 

Στα γεγονότα που διαδέχθηκαν την αρχική ληστεία, η ομάδα, αναγκάζεται να κρυφτεί και ετοιμάζεται για μια δεύτερη ληστεία, αυτή τη φορά στην Τράπεζα της Ισπανίας. Με ίδια πρόσωπα αλλά και με νέες προσθήκες, έρχεται αντιμέτωπη ξανά με ομήρους και αστυνομικές δυνάμεις.

Επεισόδια
---------

Η σειρά προβλήθηκε στην Ισπανία σε έναν κύκλο χωρισμένο σε δύο μέρη, το πρώτο μέρος, σε 9 επεισόδια, από από 2 Μαΐου έως 27 Ιουνίου 2017 και το δεύτερο, σε 6 επεισόδια, από 16 Οκτωβρίου έως 23 Νοεμβρίου 2017. Τα επεισόδια είχαν διάρκεια 60-80 λεπτά. Στο τέλος του 2017 το Netflix αγόρασε τη σειρά και μοίρασε τα 15 επεισόδια σε 22 που διαρκούν 40-50 λεπτά. Στις 25 Δεκεμβρίου 2017 προβλήθηκε το πρώτο μέρος σε 13 επεισόδια και στις 6 Απριλίου 2018 το δεύτερο σε 9 επεισόδια. Η νέα αυτή διανομή εκτόξευσε την επιτυχία της σειράς παγκοσμίως κι έτσι το Netflix ανακοίνωσε τον Απρίλιο του 2018 ότι ετοιμάζεται ένας δεύτερος κύκλος που προβλήθηκε το 2019. Στις 25 του Οκτωβρίου 2018 το Netflix ανακοίνωσε με ένα βίντεο στα κοινωνικά δίκτυα την έναρξη των γυρισμάτων του δεύτερου κύκλου της σειράς. Ανακοινώθηκαν επίσης οι συμμετοχές των Χοβίκ Κεουτσκέριαν ως ''Μπογκοτά'', Νάτζουα Νίμρι ως ''Αλίθια'', Φερνάντο Κάγιο ως ''Ταμάγιο'' και Ροντρίγκο ντε λα Σέρνα ως ο ''Παλέρμο''. Ο δεύτερος κύκλος προβλήθηκε σε δύο μέρη. Το πρώτο μέρος προβλήθηκε στις 19 Ιουλίου 2019, ενώ το δεύτερο έγινε διαθέσιμο στις 3 Απριλίου 2020. To πέμπτο και τελευταίο μέρος της σειράς (3ος κύκλος) χωρίστηκε σε 2 "τόμους" όπου ο πρώτος έγινε διαθέσιμος στις 3 Σεπτεμβρίου 2021,ενώ ο δεύτερος στις 3 Δεκεμβρίου 2021.

Διανομή
-------

| Ηθοποιός | Ρόλος | Ψευδώνυμο ρόλου | Μέρη |
| --- | --- | --- | --- |
| Άλβαρο Μόρτε | Σέρχιο Μαρκίνα / Σαλβαδόρ Μαρτίν | Ελ Προφεσόρ / Καθηγητής | 1,2,3,4,5 |
| Ιτσιάρ Ιτούνιο | Επιθεωρήτρια Ρακέλ Μουρίγιο | Λισαβόνα | 1,2,3,4,5 |
| Ούρσουλα Κορμπερό | Σιλένε Ολιβέιρα | Τόκιο | 1,2,3,4,5 |
| Πέδρο Αλόνσο | Αντρές ντε Φονογιόσα | Βερολίνο | 1,2,3,4,5 |
| Άλμπα Φλόρες | Άγκατα Χιμένεθ | Ναϊρόμπι | 1,2,3,4,5 |
| Χάιμε Λορέντε | Ρικάρντο / Ντάνιελ Ράμος | Ντένβερ | 1,2,3,4,5 |
| Μιγκέλ Εράν | Ανίμπαλ Κορτές | Ρίο | 1,2,3,4,5 |
| Ντάρκο Πέριτς | Μίρκο Ντράγκιτς | Ελσίνκι | 1,2,3,4,5 |
| Έσθερ Ασίμπο | Μόνικα Γκαθταμπίδε | Στοκχόλμη | 1,2,3,4,5 |
| Ενρίκε Αρς | Αρτούρο Ρομάν | Αρτουρίτο | 1,2,3,4,5 |
| Φερνάντο Σότο | Άνχελ Ρούμπιο | - | 1,2,3,4,5 |
| Πάκο Τόους | Αγκουστίν Ράμος | Μόσχα | 1,2

4,5(ως guest) |
| Χουάν Φερνάντεζ | Συνταγματάρχης Αλφόνσο Πριέτο | - | 1,2,3,4,5 |
| Μάριο Ντελαρόσα | Αστυνομικός Σουάρεθ | - | 1,2,3,4,5 |
| Μαρία Πεδράζα | Άλισον Πάρκερ | Αρνάκι | 1,2 |
| Ρομπέρτο Γκαρσία | Ντιμίτρι Μοστοβόι / Ράντκο Ντράγκιτς | Όσλο | 1,2

4(ως guest) |
| Κίτι Μάνβερ | Μαριβί Φουέντες | - | 1,2,3 |
| Ροντρίγκο ντε λα Σέρνα | Μαρτίν Μπαρότι | Παλέρμο | 3,4,5 |
| Νάτζουα Νίμρι | Επιθεωρήτρια Αλίσια Σιέρρα | - | 3,4,5 |
| Χοβικ Κεουχκεριαν | Σαντιάγο Λόπεθ | Μπογκοτά | 3,4,5 |
| Φερνάντο Κάγιο | Συνταγματάρχης Λουίς Ταμάγιο | - | 3,4,5 |
| Λούκα Περος | Γιάκοφ | Μασσαλία | 3,4,5 |
| Μπελέν Κουέστα | Χούλια Μαρτίνεθ | Μανίλα | 3(ως guest)

4,5 |
| Αχικάρ Αθκόνα | Ματίας Κάνιο | Παμπλόνα | 3,4,5 |

Επισκόπηση
----------

| Κύκλος | Μέρος | Επεισόδια | Πρεμιέρα | Φινάλε | Κανάλι |
| --- | --- | --- | --- | --- | --- |
|  | 1 | 1 | 9 | 2 Μαίου 2017 | 27 Ιουνίου 2017 | Antena 3 |
|  | 2 | 6 | 16 Οκτωβρίου 2017 | 23 Νοεμβρίου 2017 |
|  | 2 | 3 | 8 | 19 Ιουλίου 2019 | Netflix |
|  | 4 | 8 | 3 Απριλίου 2020 |
|  | 3 | 5 | 5 | 3 Σεπτεμβρίου 2021 |
| 5 | 3 Δεκεμβρίου 2021 |

Βραβεία
-------

* 2017 : Βραβείο Ίρις καλύτερου σεναρίου
* 2017 : Βραβείο στο FesTVal Τηλεόρασης και ραδιοφώνου της Βιτόρια, βραβεία καλύτερης σκηνοθεσίας και καλύτερης σειράς
* 2018 : Βραβείο Β' Ανδρικού ρόλου του ισπανικού σωματείου Ηθοποιών στον Πέδρο Αλόνσο
* 2018 : Περιοδικό Fotogramas de Plata, βραβείο κοινού για την καλύτερη ισπανική σειρά
* 2018 : Βραβείο Ίρις Καλύτερης ηθοποιού στην Ούρσουλα Κορμπερό
* 2018 : Διεθνές βραβείο Έμμυ, Καλύτερη δραματική σειρά

Διασκευή και spin-off
---------------------

Το Netflix ανακοίνωσε τον Νοέμβριο του 2020 ότι θα δημιουργήσει μία Νοτιοκορεάτικη διασκευή της σειράς, όπου οι χαρακτήρες και η υπόθεση της σειράς θα μοιάζουν, αλλά θα είναι κοντά στη Νοτιοκορεάτικη κουλτούρα.

Τον Νοέμβριο του 2021 ανακοινώθηκε μία spin-off σειρά με τίτλο Berlín, που θα κάνει πρεμιέρα το 2023.

Σημειώσεις
----------

1. ↑  Πολλά δημοσιεύματα αναφέρουν τα μέρη ως σεζόν
2. ↑  Τα επεισόδια του πρώτου μέρους στο Netflix έγιναν 13 με λιγότερη διάρκεια το καθένα
3. ↑  Τα επεισόδια του δεύτερου μέρους στο Netflix έγιναν 9 με λιγότερη διάρκεια το καθένα
4. ↑  Ισπανική Ακαδημία Επιστημών και Τέχνης της τηλεόρασης

Παραπομπές
----------

1. ↑  «Η Τέλεια Ληστεία». Netflix. Ανακτήθηκε στις 26 Απριλίου 2018.
2. ↑  «Most Popular TV Shows». IMDb. Ανακτήθηκε στις 26 Απριλίου 2018.
3. ↑  «"Bella ciao" cantata dal Professore e Berlin nella serie cult "La casa de papel"». La Stampa. 25 Απριλίου 2018. Αρχειοθετήθηκε από το πρωτότυπο στις 26 Απριλίου 2018. Ανακτήθηκε στις 26 Απριλίου 2018.
4. ↑  Nancy Tartaglione (18 Απριλίου 2018). «'Money Heist': Netflix Confirms Part 3 Of Spanish-Language Phenomenon». Deadline. Ανακτήθηκε στις 26 Απριλίου 2018.
5. ↑  
*MONEY HEIST 3 Official Teaser (2019) Netflix TV Show HD*. Netflix (παραγωγός). ONE Media. Συμβαίνει στα 1'21. Ανακτήθηκε στις 1 Νοεμβρίου 2018 – μέσω YouTube.
6. ↑  «Η Τέλεια Ληστεία: Μέρος 5 | Ανακοίνωση ημερομηνίας». Ανακτήθηκε στις 25 Μαΐου 2021.
7. ↑  «'LA CASA DE PAPEL', MEJOR SERIE ESPAÑOLA SEGÚN LOS LECTORES». Fotogramas de Plata. 25 Φεβρουαρίου 2018. Ανακτήθηκε στις 26 Απριλίου 2018.
8. ↑  «2018 INTERNATIONAL EMMY AWARDS NOMINEES». International Academy of Television Arts & Sciences. 19 Νοεμβρίου 2018. Αρχειοθετήθηκε από το πρωτότυπο στις 26 Νοεμβρίου 2017. Ανακτήθηκε στις 20 Νοεμβρίου 2018.

Εξωτερικοί σύνδεσμοι
--------------------

* Ερμίδη, Αφροδίτη (13 Μαΐου 2019). «Αποκλειστική συνέντευξη με τον δημιουργό του «La casa de papel», Άλεξ Πίνα». *www.documentonews.gr*. Documento.
* Σελίδα στο IMDb
* Σελίδα στο antena3.com
* Σελίδα στο Facebook
* Σελίδα στο Instagram